CELEX: 31962L0302
Language: ro
Date: 1962-03-05 00:00:00
Title: Directiva privind liberul acces la locurile de muncă pentru personal calificat în domeniul nuclear

05/Volumul 01
            
            
               RO
            
            
               Jurnalul Ofícial al Uniunii Europene
            
            
               3
            
         31962L0302
   
               P 057/1650
            
            
               JURNALUL OFÍCIAL AL UNIUNII EUROPENE
            
            
               
            
         
      DIRECTIVA
   
   privind liberul acces la locurile de muncă pentru personal calificat în domeniul nuclear
   CONSILIUL COMUNITĂȚII EUROPENE A ENERGIEI ATOMICE,
   având în vedere dispozițiile Tratatului de instituire a Comunității Europene a Energiei Atomice și, în special, ale articolului 96 al acestuia,
   având în vedere propunerea Comisiei,
   având în vedere avizul Comitetului Economic și Social,
   după consultarea Adunării Parlamentare Europene,
   întrucât garantarea liberului acces la locurile de muncă pentru personal calificat în domeniul nuclear reprezintă o condiție de bază pentru realizarea obiectivelor Comunității Europene a Energiei Atomice;
   întrucât activitatea în aceste locuri de muncă impune cunoștințe specific nucleare, iar formarea profesională specială pentru aceste locuri de muncă este încă în stadiu de organizare și adesea cunoștințele specific nucleare se obțin doar prin practică;
   întrucât se cuvine să fie armonizate, pe cât posibil, regulile aplicabile accesului la locurile de muncă pentru personal calificat în domeniul nuclear cu cele care se aplică în materie de liberă circulație a lucrătorilor în interiorul Comunității Economice Europene;
   întrucât dispozițiile adoptate în conformitate cu articolele 48 și 49 din Tratatul de instituire a Comunității Economice Europene prevăd acordarea automată a autorizațiilor necesare lucrătorilor vizați de oferte nominale pentru anumite categorii de locuri de muncă,
   ADOPTĂ PREZENTA DIRECTIVĂ:
   Articolul 1
   Statele membre iau toate măsurile necesare pentru eliminarea, în conformitate cu dispozițiile prezentei directive, a oricărei restricții pe criterii de cetățenie privind accesul la locurile de muncă pentru personalul calificat în domeniul nuclear în ceea ce-i privește pe resortisanții unuia din statele membre.
   Articolul 2
   Trebuie să fie recunoscute ca locuri de muncă pentru personalul calificat în domeniul nuclear, în înțelesul prezentei directive, locurile de muncă ce solicită cunoștințe specific nucleare a căror dobândire necesită o formare profesională specială sau cel puțin cinci luni de practică și care se referă la:
   
               (a)
            
            
               cercetările privind energia nucleară în domeniile enumerate în anexa I la tratat;
            
         
               (b)
            
            
               conducerea, întreținerea, repararea sau exploatarea tehnică a instalațiilor și a aparaturii servind la:
               
                           —
                        
                        
                           producția, separarea sau orice utilizare a minereurilor, a materiilor prime și a materiilor fisionabile speciale, precum și la retratarea combustibililor nucleari iradiați,
                        
                     
                           —
                        
                        
                           separarea izotopilor,
                        
                     
                           —
                        
                        
                           producția de materii speciale necesare în domeniul nuclear, cum ar fi moderatori și materiale de structură, de placare și de protecție elaborate special în scopuri nucleare,
                        
                     
                           —
                        
                        
                           producerea de energie nucleară,
                        
                     
                           —
                        
                        
                           eliminarea deșeurilor atomice și a impurităților radioactive,
                        
                     
                           —
                        
                        
                           transportul sau depozitarea materiilor radioactive,
                        
                     
                           —
                        
                        
                           producția, prepararea sau utilizarea izotopilor radioactivi;
                        
                     
         
               (c)
            
            
               conceperea, studiul sau construirea instalațiilor și aparaturii, precum și a elementelor instalațiilor și aparaturii utilizate în domeniile enumerate la literele (a) și (b);
            
         
               (d)
            
            
               protecția împotriva radiațiilor.
            
         Articolul 3
   Locurile de muncă a căror listă este anexată prezentei directive trebuie să fie recunoscute în orice caz ca răspunzând definiției locurilor de muncă calificate prevăzute la articolul 2.
   Articolul 4
   Statele membre iau toate măsurile necesare pentru acordarea automată a autorizațiilor solicitate pentru desfășurarea activității în locurile de muncă prevăzute la articolele 2 și 3. Condițiile acordării acestor autorizații nu vor fi în nici un caz mai restrictive decât cele ale regimului stabilit pentru ofertele nominale prin dispozițiile adoptate în conformitate cu articolele 48 și 49 din Tratatul de instituire a Comunității Economice Europene.
   Articolul 5
   În orice domeniu care nu este reglementat prin prezenta directivă, statele membre aplică dispozițiile adoptate în conformitate cu Tratatul de instituire a Comunității Economice Europene privind libera circulație a lucrătorilor.
   Prezenta directivă nu aduce atingere dispozițiilor adoptate în conformitate cu Tratatul de instituire a Comunității Europene a Cărbunelui și Oțelului privind lucrătorii cu calificare atestată în profesiile cărbunelui și oțelului.
   Articolul 6
   Prezenta directivă se adresează statelor membre.
   
      Adoptată la Bruxelles, 5 martie 1962.
      
         
            Pentru Consiliu
         
         
            Președintele
         
         M. COUVE de MURVILLE
         
      
   
   ANEXĂ
   Prima listă de locuri de muncă pentru personal calificat în înțelesul articolului 2 din prezenta directivă
   Locuri de muncă pentru care este nevoie de cunoștințe echivalente celor cerute unui inginer sau tehnician în domeniul nuclear
   Locuri de muncă pentru care este nevoie de cunoștințe în unul din următoarele domenii:
   
               —
            
            
               condiții de muncă proprii domeniului nuclear și conceperea de dotări nucleare (inginer și tehnician în domeniul nuclear),
            
         
               —
            
            
               probleme mecanice proprii domeniului nuclear și conceperea de dotări auxiliare (inginer și tehnician mecanic),
            
         
               —
            
            
               acțiunea radiațiilor asupra materiei și proprietățile nucleare ale diferitelor corpuri utilizate ca și combustibili, moderatori sau materiale de structură ale dotărilor nucleare, prepararea substanțelor nucleare, retratarea combustibililor iradiați, eliminarea deșeurilor radioactive sau decontaminarea (inginer și tehnician chimist),
            
         
               —
            
            
               proprietăți ale ceramicilor utilizate în domeniul energiei nucleare (oxizi de uraniu și de toriu, carbură de uraniu etc.) (inginer și tehnician ceramist),
            
         
               —
            
            
               proprietăți ale materialelor de structură pentru reactoarele nucleare, ale materialelor de placare a combustibililor și a combustibililor metalici; comportamentul acestora la iradiere și în prezența corpurilor utilizate în reactoare sau în uzinele de retratare (inginer și tehnician metalurgist),
            
         
               —
            
            
               controlul reactoarelor nucleare; măsurarea radioactivității (inginer și tehnician electronist),
            
         
               —
            
            
               neutronica reactoarelor nucleare și imperativele care rezultă din aceasta (inginer și tehnician în termodinamică),
            
         
               —
            
            
               particularitățile și monitorizarea funcționării unui reactor atomic și măsurile necesare în caz de avarie importantă (inginer și tehnician de exploatare),
            
         
               —
            
            
               aprecierea și controlul securității tehnice a reactorului atomic și a instalației nucleare experimentale (inginer și tehnician de securitate).
            
         Locul de muncă: prospector
   Loc de muncă presupunând cercetarea cu ajutorul instrumentelor speciale (contoare Geiger, Müller etc.) a urmelor de radioactivitate, fie acestea minime, pe teren sau pe amplasamentele semnalate de geologi, interpretând indicațiile obținute în scopul orientării cercetărilor ulterioare.
   Locul de muncă: sondor de mine de uraniu
   Loc de muncă pentru care este nevoie de aptitudinea de a conduce operațiunile legate de sondarea terenului, cu scopul determinării naturii acestuia și al stabilirii prezenței materialelor radioactive, precum și al interpretării indicațiilor obținute în scopul orientării cercetărilor ulterioare.
   Locul de muncă: maistru în minele de uraniu
   Loc de muncă implicând conducerea, supravegherea și controlul uneia, mai multora sau a tuturor secțiunilor ori activităților subterane dintr-o mină de uraniu, sau executarea de cercetări tehnice ori măsurători complicate și supravegherea respectării măsurilor de siguranță impuse de caracterul special al acestor mine.
   Locul de muncă: laborant
   Loc de muncă implicând studierea minereurilor radioactive, executarea, în colaborare cu analiștii, a analizelor chimice și fizice ale probelor prelevate, în scopul determinării intensității radiației acestor probe, a compoziției lor chimice și a oricăror alte caracteristici.
   Loc de muncă: operator pentru prepararea elementelor de combustibili
   Loc de muncă implicând executarea operațiunilor de fabricare, prin forjare, a elementelor de combustibili, controlul și testarea lor, prepararea și recepția cămășilor metalice destinate placării combustibilului.
   Locul de muncă: operator pentru reactorul atomic
   Loc de muncă implicând supravegherea unui reactor atomic și pentru care sunt necesare cunoștințe de electronică și de dinamică a reactoarelor, precum și de aptitudinea de a interpreta schemele, de a localiza și repara avariile minore.
   Locul de muncă: șef de echipă pentru supravegherea reactorului atomic
   Loc de muncă implicând supravegherea reactorului atomic și pentru care sunt necesare cunoștințe generale solide și o cunoaștere perfectă a tuturor particularităților reactorului și capacitatea de a da ordine și de a lua decizii.
   Locul de muncă: operator pentru dispozitivele de încărcare, descărcare și de dezactivare a combustibililor nucleari
   Loc de muncă pentru care este nevoie de capacitatea de a manevra urmând instrucțiunile dispozitive de încărcare, de descărcare și de dezactivare a combustibililor nucleari.
   Locul de muncă: asistent tehnic pentru laboratorul la cald
   Loc de muncă pentru care este nevoie de aptitudinea de a interpreta o schemă și de a realiza montaje și reglaje corespunzătoare, de a conduce singur un test urmând instrucțiuni detaliate și de a evalua rezultatele, pentru care este necesară, de asemenea, cunoașterea pericolelor rezultate în urma radiațiilor și aptitudinea de a utiliza dispozitivele de manipulare la distanță.
   Locul de muncă: desenator tehnic cu specializare nucleară
   Loc de muncă pentru care este necesară aptitudinea de a întocmi un studiu simplu propus în scris și de a-l ilustra cu desene sau schițe realizate rapid reprezentând grafic obiectul de studiu, astfel cum a fost definit, și de a aplica prevederile în vigoare în ceea ce privește protecția împotriva radiațiilor.
   Locul de muncă: asistent pentru acceleratorul de particule
   Loc de muncă implicând asigurarea funcționării și întreținerea instalațiilor de înaltă tensiune pentru acceleratoarele electrostatice; realizarea, utilizarea și întreținerea surselor de ioni; întreținerea și asigurarea funcționării aparatelor de detectare și măsurare a radioactivității etc.
   Locul de muncă: asistent însărcinat cu protecția împotriva radiațiilor
   Loc de muncă implicând supravegherea siguranței personalului de exploatare a reactoarelor atomice, din minele de uraniu și din alte instalații nucleare și pentru care sunt necesare cunoștințe solide în ceea ce privește pericolele rezultate din radiații și protecția împotriva radiațiilor.
   Locul de muncă: decontaminator
   Loc de muncă pentru care este necesară aptitudinea de a efectua, în caz de contaminare, măsurările care se impun și anumite lucrări speciale de decontaminare, precum și, dacă este cazul, de a lua inițiative practice.